Bushman’s Revenge

**Bushman’s Revenge** er et norsk jazz- og progressiv rockeband, etablert i Oslo i 2003.

## Historie
Bushman’s Revenge ble dannet i 2003 av Skiensguttene Gard Nilssen på trommer og Even Helte Hermansen (Shining) på gitar, med bodøværingen og Nilssens jazzstudie-kamerat Rune Nergaard på bass. Navnet skal etter sigende være hentet fra en særlig sterk chilisaus.

Etter en lengre Europa-turné i perioden 2007–2008 med opptredener på jazzfestivaler signerte bandet kontrakt med det norske avantgarde-plateselskapet Rune Grammofon.

I 2023 ble det kunngjort at Rune Nergaard skulle forlate bandet, og i en ettårsperiode hadde de ulike bassister på konserter. Fra 2024 har Tor Egil Kreken, kjent fra blant annet Darling West og Shining, vært fast bassist.

## Musikalsk stil
Bushman’s Revenge er omtalt som et band med «en fot i rocken og en jazzen», og med elementer fra jazz, blues, progressiv rock og hardrock. Kritikere har nevnt referanser som Jimi Hendrix og Black Sabbath men også Ornette Coleman, Larry Coryell og Albert Ayler.

Bandet beskriver selv musikken som «rock og actionjazz». De gir like gjerne ut liveinnspillinger som studioalbum, og selv studioalbumene er ofte spilt inn som first takes, det vil si at det er materialet fra første opptak som benyttes.

Materialet består hovedsakelig av egne låter men også coverversjoner av andres, fra Motörhead til McCoy Tyner og Sonny Sharrock.

## Bandmedlemmer

* Even Helte Hermansen – gitar
* Gard Nilssen – trommer 
* Tor Egil Kreken – bass (2024–)

### Tidligere medlemmer

* Rune Nergaard – bass (2007–2023)
* Mattis Kleppen – bass, live (2023)
* Øystein Frantzvåg – bass, live (2023)

### Gjestemusikere

* På albumet *Jitterbug* (2010) medvirker Ståle Storløkken på to spor. 
* Ola Kvernberg og Kjetil Møster var gjesteartister under Moldejazz 2012.
* Kjetil Møster og David Wallumrød var gjesteartister under Kongsberg Jazzfestival 2013.
* Wallumrød medvirket på 2013-albumet *Thou Shalt Boogie!*
* Møster og Wallumrød deltok også på enkeltkonserter i perioden 2013–2016 samt på livealbumet *Bushman's Fire* (2016).
* I 2019 spilte Per «Texas» Johansson og Anja Lauvdal med bandet da Gard Nilssen var artist in residence på Moldejazz.
* Alexander Hawkins spilte med bandet under Oslo Jazzfestival i 2023.
* Johan Lindström (Tonbruket) bidrar med pedal steelgitar på et album som skal gis ut på Nattjazz i mai 2026

## Diskografi

### Studioalbum
* 2007: *Cowboy Music* (Jazzaway)
* 2009: *You Lost Me at Hello* (Rune Grammofon)
* 2010: *Jitterbug* (Rune Grammofon)
* 2012: *A Little Bit of Big Bonanza* (Rune Grammofon)
* 2012: *Never Mind the Botox* (Rune Grammofon)
* 2013: *Thou Shalt Boogie!* (Rune Grammofon)
* 2016: *Jazz, Fritt Etter Hukommelsen* (Rune Grammofon)
* 2019: *Et hån mot overklassen* (Hubro Music)
* 2023: *All the Better for Seeing You* (Is It Jazz? Records)

### Liveinnspillinger

*2013: *Electric Komle – Live!* (Rune Grammofon), spilt inn på Storyville Jazz Club i Molde i mai 2012
*2016: *Bushman's Fire*, LP (Rune Grammofon), spilt inn på Café Mono i Oslo med gjestemusikere Kjetil Møster og David Wallumrød

## Mottakelse
John Kelman fra magasinet *All About Jazz* omtalte Bushman's Revenge-konserten på Moldejazz i juli 2013 som en av årets 25 beste konserter.

## Referanser